4. POLITICA ÎN DOMENIUL TRANSPORTURILOR

31993 R 3118: Regulamentul (CEE) nr. 3118/93 al Consiliului din 25 octombrie 1993 privind stabilirea condiţiilor în care transportatorii nerezidenţi pot să desfăşoare servicii de transporturi rutiere naţionale într-un stat membru (JO L 279, 12.11.1993, p. 1), modificat ultima dată de:

- 32002 R 0484: Regulamentul (CE) nr. 484/2002 al Parlamentului European şi Consiliului din 1.3.2002 (JO L 76, 19.03.2002, p. 1).

(a) Prin derogare de la art. 1 din Regulamentul (CEE) nr. 3118/93 şi până la sfârşitul celui de-al doilea an de la data aderării, transportatorii stabiliţi în Republica Cehă sunt excluşi de la exploatarea serviciilor de transporturi rutiere naţionale de mărfuri în celelalte state membre, iar transportatorii stabiliţi în celelalte state membre sunt excluşi de la exploatarea serviciilor de transporturi rutiere naţionale de mărfuri în Republica Cehă.

(b) Înainte de sfârşitul celui de-al doilea an de la data aderării, statele membre informează Comisia cu privire la intenţia de a prelungi această perioadă cu o nouă perioadă de maximum doi ani sau de a aplica în totalitate art. 1 din regulament. În absenţa acestei notificări, se aplică art. 1 din regulament. Numai transportatorii stabiliţi în statele membre în care se aplică art. 1 din regulament pot exploata serviciile de transporturi rutiere naţionale de mărfuri în celelalte state membre în care se aplică, de asemenea, art. 1 din regulament.

(c) Înainte de sfârşitul celui de-al patrulea an de la data aderării, în cazul în care apar perturbări grave sau există riscul unor perturbări grave ale pieţei transportatorilor rutieri naţionali, statele membre în care nu se aplică art. 1 din regulament în temeiul lit. (b) informează Comisia cu privire la intenţia de a prelungi această perioadă pentru cel mult 1 an sau de a aplica în totalitate art. 1 din regulament. În absenţa acestei notificări, se aplică art. 1 din regulament. Numai transportatorii stabiliţi în statele membre în care se aplică art. 1 din regulament pot exploata serviciile de transporturi rutiere naţionale de mărfuri în celelalte state membre în care se aplică, de asemenea, art. 1 din regulament.

(d) Pe durata în care nu se aplică în totalitate art. 1 din regulament în toate statele membre, statele membre în care se aplică art. 1 din regulament în temeiul lit. (b) sau (c) de mai sus pot recurge la procedura menţionată în continuare.

Atunci când statul membru menţionat în paragraful anterior se confruntă cu o gravă perturbare a pieţei naţionale sau a anumitor segmente ale pieţei în urma activităţii de cabotaj sau agravată de către aceasta, cum ar fi excedentul net al ofertei în raport cu cererea sau ameninţarea echilibrului financiar sau a supravieţuirii a numeroase întreprinderi de transport rutier de mărfuri, statul membru informează Comisia şi celelalte state membre cu privire la aceasta, precizând toate detaliile necesare. Pe baza acestei informări, statul membru poate cere Comisiei să suspende, în totalitate sau parţial, aplicarea art. 1 din regulament, în vederea normalizării situaţiei.

Comisia examinează situaţia pe baza datelor furnizate de statul membru respectiv şi, în termen de o lună de la data la care s-a primit cererea, decide dacă este cazul sau nu să adopte măsuri de salvgardare. Se aplică procedura stabilită în art. 7 alin. (3) al doilea, al treilea şi al patrulea paragraf, precum şi în art. 7 alin. (4), (5) şi (6) din regulament.

Statul membru la care se referă primul paragraful poate suspenda, în cazuri urgente şi excepţionale, aplicarea art. 1 din regulament, după care transmite Comisiei o notificare motivată.

(e) Pe durata suspendării art. 1 din regulament în temeiul lit. (a) - (c), statele membre pot reglementa accesul la serviciile lor de transport rutier de mărfuri prin efectuarea unui schimb progresiv de autorizaţii de cabotaj pe baza unor acorduri bilaterale, fiind inclusă şi posibilitatea liberalizării totale.

(f) Aplicarea lit. (a) - (d) nu atrage după sine un acces la serviciile de transport rutier naţional de mărfuri mai restrictiv decât cel care exista la data semnării Tratatului de aderare.

--------------------------------------------------